પણ ના. હું વાસ્તવિકતાની ધરતી પર જ હતો. મારી આંખ સામે ફિરોઝ અબ્બાસ ખાનનું બ્રોડવે સ્ટાઇલમાં તૈયાર થયેલું ‘મુઘલ-એ-આઝમ’નું થિયેટર વર્ઝન ભજવાઈ રહ્યું હતું. જેમ, તાજ મહલની ખૂબસૂરતીને વર્ણવવા માટે શબ્દો નાકાફી પુરવાર થાય, એવું જ આ મ્યુઝિકલ પ્લેનું છે. મુઘલ-એ-આઝમની સ્ટોરી સૌને ખબર છે, ડાયલોગ્સ ઝબાની યાદ છે અને બે-પાંચ સેકન્ડનો કોઈ મ્યુઝિક પીસ પણ સંભળાઈ જાય તો આખું ગીત યાદ આવી જાય એ હદે ગીતો આપણા ઝહનમાં વસેલાં છે. ભારતીય સિનેમાના આ ગ્રૅન્ડ ઍપિકને સ્ટેજ પર ઉતારવું એટલે આગ સે ખેલના. કેમ કે, આ આઇકનિક મુવીના રિ-પ્રેઝન્ટેશનમાં જરાસરખી ચૂક થાય તો ‘શોલે’માંથી ‘RGV કી આગ’ બનતાં વાર ન લાગે. બટ થેન્કફુલ્લી એવું નથી થયું. મુઘલ-એ-આઝમની ભવ્યતા એઝ ઇટ ઇઝ તખ્તા પર ઊતરી આવી છે.